# Acció Ecologista - Agró

Acció Ecologista - Agró és una associació no governamental, sense ànim de lucre i ecologista, que desenvolupa les seves activitats al País Valencià, amb actuació en diverses comarques, principalment l'Horta, Morvedre, la Marina, la Ribera, la Costera, la Safor i la Plana. L'associació s'estructura en comissions sectorials: jurídica, territori, boscos, energia, residus, o educació ambiental. La mobilitat urbana en l'associació compta amb el col·lectiu València en bici.
Acció Ecologista es va fundar a València, l'any 1981, per socis de AVIAT, i activistes del moviment antinuclear. En 1987 es va unir amb l'associació Agró, donant lloc al nom actual. També és membre del CIDN (Consejo Ibérico para la Defensa de la Naturaleza). Acció Ecologista - Agró va iniciar accions legals en contra d'alguns aspectes del pla eòlic al País Valencià, aconseguint l'anul·lació d'un dels plans. En col·laboració amb l'ajuntament del port de Sagunt, ha organitzat visites guiades per l'ecosistema de les platges i les dunes. També ha reclamat durant anys el tancament de l'emissari de Canet, un punt negre de la costa de Morvedre. L'any 2012 va aconseguir anul·lar la inclusió de la tórtola turca en el Decret valencià d'espècies exòtiques.
Un dels aspectes de major preocupació d'aquesta associació és la defensa dels aiguamolls. Entre elles es pot citar les accions en defensa la Marjal de Pego-Oliva, aconseguint la condemna del que fou alcalde de Pego per un delicte contra els recursos naturals. També ha realitzat diverses mesures de defensa de l'Albufera de València, va recórrer i va aconseguir l'anul·lació de part del Pla Rector d'Ús i Gestió que permetia noves edificacions al Parc,va aconseguir anul·lar l'autorització per realitzar obres en el Presa del Bosquet a Moixent i l'anul·lació del PAI que afectava al Quadre de Santiago a Castelló.

## Projecte Emys

Des de l'any 2011 Acció ecologista-Agró posa en marxa el Projecte Emys, un programa de Voluntariat_ambiental centrat en la conservació de les tortugues d'estany europees, censant les poblacions i seguint-los el rastre. El treball dels voluntaris censa la població de tortugues, tant autòctones com exòtiques, i ha permés constatar la seua reproducció la Marjal de Rafalell i Vistabella on no actua el programa LIFE-Trachemys de la Conselleria d'Infraestructures, Territori i Medi Ambient per manca de mitjans humans.
* Entrant a l'estany
* Mornell instal·lat
* Revisant el mornell
* Cria d'Emys

## Referències

* ↑ «Documents». Accioecologista-agro.org. [Consulta: maig 2015].
* ↑ «El PSPV pide que se revise el plan eólico tras la sentencia» (en castellà). El País, 14-06-2010 [Consulta: maig 2015].
* ↑ «Las playas de Puerto de Sagunto y Almardá contarán con visitas guiadas» (en castellà). El Economico, 22-06-2010 [Consulta: maig 2015].
* ↑ «Trescientos kilómetros de costa listos para el baño» (en castellà). Levante, 04-07-2010 [Consulta: maig 2015].
* ↑ «El TSJ declara autóctona a la tórtola turca y prohibe su caza» (en castellà). Levante, 06-09-2012 [Consulta: maig 2015].
* ↑ «Acción Ecologista pide que la indemnización por los daños en La Marjal se destine a su recuperación» (en castellà). Laverdad.es, 18-11-2006 [Consulta: maig 2015].
* ↑ «El TSJ anula el Plan Rector de La Albufera que el Consell usó para permitir edificaciones». Levante-emv.com, 18-06-2008 [Consulta: maig 2015].
* ↑ «El Supremo anula el PAI de Benicàssim que aprobó el TSJ» (en castellà). El País, 18-01-2013 [Consulta: maig 2015].
* ↑ «Acció Ecologista-Agró, per la conservació de les tortugues autòctones». Laveupv.com, 12-04-2013.

## Enllaços externs

* http://www.accioecologista-agro.org/spip.php?article240 Arxivat 2007-08-08 a Wayback Machine.